
Roncsolásmentes analitikai módszerek alkalmazása lápisz lazuliból készült régészeti leletek eredevizsgálatára

A Budapesti Kutatóreaktornál a Szépművészeti Múzeum 20 feltételezetten lápisz lazuli anyagú egyiptomi amulettjét vizsgáltuk. Elsődleges célunk annak eldöntése volt, hogy a tárgyak valóban lápisz lazuliból készültek-e. Ezen túlmenően, a tárgyak nyersanyageredetének azonosítására, a mért összetétel adatokat összehasonlítottuk a különböző nyersanyaglelőhelyekről származó geológiai referenciaanyagok összetételével. A legtöbb hagyományos analitikai vizsgálat óhatatlanul a régészeti leletek sérülésével jár, illetve mintavételt igényel. Az általunk alkalmazott módszerek – prompt-gamma aktivációs analízis (PGAA), Raman- és közeli infravörös (NIR)-spektroszkópia – vitathatatlan előnye a roncsolásmentes vizsgálat. Már az első NIR-, és Raman-spektroszkópiai mérések azt mutatták, hogy nem mindegyik lelet készült valóban lápisz lazuliból, amit a PGAA mérések megerősítettek. A nyersanyagok eredete a jelenleg rendelkezésre álló adatok alapján nem minden esetben határozható meg egyértelműen.



